Antroposoofiline Selts ja antroposoofiline liikumine Eestis.    Eesti Antroposoofiline Selts asutati 1924. aastal. Aktiivne avalik tegevus kestis kuni seltsi sulgemiseni 1940. aastal, mis siiski ei katkestanud antroposoofia-alast tööd Eestimaal. EAS taasasutati 1989. aasta  sügisel. Lisaks seminaridele, töörühmadele ja loengutele toimub praktiline tegevus waldorfpedagoogika, biodünaamilise põllumajanduse, meditsiini, arengupuudega inimeste abistamise ja kirjastustegevuse vallas. EAS-l on raamatukogu, mis sisaldab mitmekesist antroposoofia-alast ja muud kirjandust (saksa-, soome-, vene-, inglis- ja eestikeelne).    Praeguse seisuga rakendab Eestis waldorfpedagoogikat kuus üldhariduslikku kooli ja kaks ravipedagoogilist kooli. Lisaks on Camphill-liikumise raames rajatud  tugikodu arengupuudega inimestele. Tartu Waldorfkooli juures töötab Waldorfpedagoogika Seminar, kus koolitatakse välja õpetajaid.    Loodussäästlikke maaviljelejaid ühendab Eesti Biodünaamika Ühing, kes annab koolitust, konsultatsioone ning väljastab mahemärki.    Antroposoofilist meditsiini esindab Tartus asuv Jakobi Terapeutikum.    Antroposoofia-alast ja muud kirjandust annab välja Eesti Antroposoofilise Seltsi kirjastus ja kirjastus PreMark.        Üldine Antroposoofiline Selts.    Üldine Antroposoofiline Selts asutati 1923. aastal. Antroposoofilise Seltsi eesmärgiks on koondada koostööks isikuid, kes tahavad vaimse maailma tunnetuse alusel edendada nii üksikinimese kui ka kogu inimkonna hingelis-vaimset ja kultuurialast arengut, tuginedes antroposoofilisele vaimuteadusele.    Seltsi raames tegutseb dr Rudolf Steineri (1865-1925) rajatud Vaba Vaimuteaduse Kõrgkool Dornachis (Shveits), kus on võimalik õppida  antroposoofilise suunitlusega vaimuteadust, meditsiini, pedagoogikat, kunsti jm.    Lisaks on samal eesmärgil rajatud sarnased keskused mujalgi: Rudolf Steiner-seminar Järnas (Rootsi), Emerson College Inglismaal, Vrije Hogeschool Hollandis, Snellman-korkeakoulu Soomes jt.    Üldise Antroposoofilise Seltsi liikmeks võib saada sõltumata oma poliitilistest, usulistest ja muudest vaadetest iga isik, kes on oma huvi seltsi eesmärkide vastu tõendanud. Liikmeks saadakse tavaliselt oma maa haruseltsi  kaudu. Selleks tuleb esitada seltsi juhatusele kirjaliku avalduse koos ühe seltsi liikme soovitusega.    Seltsist väljaastumiseks esitab seltsi liige juhatusele kirjaliku avalduse.    Seltsi liikmeks astumisel tuleb tasuda sisseastumismaks üldkoosoleku otsusega määratud suuruses ja korras. Selts väljastab liikmele liikmepileti.    Seltsi majandustegevus põhineb liikmemaksudel, annetustel ja tegevustuludel (seminarid, kirjanduse müük jm).